《答吴冲卿学士》
宋代·刘敞

人生若浮云，聚散不自知。昔与子相逢，綵衣汝水湄。

两家贺羊酒，道路生光辉。变故一朝革，各在天一涯。

我病陈蔡间，固穷莫自持。君为周南居，流涕极所思。

日月忽已改，旧游不可追。岂悟群玉峰，携手如素期。

感怆从中来，当欢反成悲。求友聆嘉音，喟然见新诗。

废学老将落，积忧志益衰。俛仰诸公间，嘿嘿惭见嗤。

子我平生交，夙昔聆箴规。相爱当见勖，勿同众人为。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。